Wolfgang Paul

Wolfgang Paul (pronunzja bil-Ġermaniż: [ˈvɔlfɡaŋ ˈpaʊ̯l]; twieled fl-10 ta' Awwissu 1913 – miet fis-7 ta' Diċembru 1993) kien fiżiku Ġermaniż, li b'mod konġunt ma' Hans Georg Dehmelt, żviluppa l-filtru jew l-analizzatur tal-massa kwadripolu mhux manjetiku li witta t-triq għal dak li issa huwa magħruf bħala nassa tal-joni. Huwa kkondivida nofs il-Premju Nobel għall-Fiżika fl-1989 għal dan ix-xogħol mal-istess Hans Georg Dehmelt; in-nofs l-ieħor tal-Premju Nobel dik is-sena ngħata lil Norman Foster Ramsey, Jr.

 Ħajja bikrija 
Wolfgang Paul twieled fl-10 ta' Awwissu 1913 f'Lorenzkirch, il-Ġermanja. Huwa trabba fi Munich u missieru kien professur tal-kimika farmaċewtika. Wara l-ewwel ftit snin fl-Università Teknika ta' Munich, huwa bidel għall-Università Teknika ta' Berlin fl-1934 fejn temm id-Diploma tiegħu fl-1937 fil-grupp ta' Hans Geiger. Huwa segwa lit-tutur tiegħu għad-dottorat, Hans Kopfermann, lejn l-Università ta' Kiel u wara li ġie rreklutat mal-forza tal-ajru u temm id-dottorat tiegħu fl-1940 fl-Università Teknika ta' Berlin.

Matul it-Tieni Gwerra Dinjija, huwa rriċerka s-separazzjoni tal-isotopi, li hija meħtieġa biex jiġi prodott materjal fissjonabbli biex jintuża fil-produzzjoni tal-armi nukleari.

 Karriera akkademika 
Għal diversi snin huwa kien lettur privat fl-Università ta' Göttingen flimkien ma' Hans Kopfermann. Huwa sar professur tal-Fiżika Sperimentali fl-Università ta' Bonn u baqa' jaħdem hemm mill-1952 sal-1993. Għal sentejn, mill-1965 sal-1967, huwa kien id-direttur tad-Diviżjoni tal-Fiżika Nukleari fis-CERN.

 Riżultati xjentifiċi 
Huwa żviluppa tekniki għan-nases tal-partikoli kkargati fl-ispettrometrija tal-massa permezz ta' kampi kwadripoli elettriċi fis-snin 50 tas-seklu 20.Paul, Wolfgang (1990). "Electromagnetic traps for charged and neutral particles". Reviews of Modern Physics. 62 (3): 531–540. ISSN 0034-6861. In-nases ta' Paul illum il-ġurnata jintużaw b'mod estensiv għall-konteniment u għall-istudju tal-joni. Huwa żviluppa lentijiet għar-raġġi molekolari u ħadem fuq sinkrotron tal-elettroni ta' 500 MeV, segwit minn wieħed ta' 2,500 MeV fl-1965. Iktar 'il quddiem huwa ħadem fuq il-konteniment tan-newtroni mhux veloċi f'anelli tal-ħżin manjetiċi, filwaqt li kejjel it-tul tal-ħajja tan-newtroni ħielsa.

Biex jiċċajta huwa rrefera għal Wolfgang Pauli bħala l-parti immaġinarja tiegħu li kieku l-kunjomijiet tagħhom kellhom jitqiesu bħala numri kumplessi.Gerald E. Brown and Chang-Hwan Lee (2006): Hans Bethe and His Physics, World Scientific, ISBN 981-256-610-4, p. 338.

 Manifest ta' Göttingen 
Fl-1957, Paul kien firmatarju tal-Manifest ta' Göttingen, dikjarazzjoni ta' 18-il xjenzat nukleari ewlieni tal-Ġermanja tal-Punent kontra l-armar tal-armata tal-Ġermanja tal-Punent b'armi nukleari tattiċi.

 Ulied 
Ibnu Stephan Paul huwa professur tal-fiżika sperimentali fl-Università Teknika ta' Munich. Ibnu Lorenz Paul huwa professur tal-fiżika fl-Università ta' Wuppertal.

 Xogħlijiet 

 Paul, Wolfgang (1990). "Electromagnetic Traps for Charged and Neutral Particles". Reviews of Modern Physics. 62 (3): 531–540.
 Paul, Wolfgang; Steinwedel, H. (1953). "Ein neues Massenspektrometer ohne Magnetfeld". Zeitschrift für Naturforschung A. 8 (7): 448–450.

 Ħoloq esterni 

 Wolfgang Paul fuq Nobelprize.org, inkluż id-Diskors tan-Nobel, Electromagnetic Traps for Charged and Neutral Particles (Nases Elettromanjetiċi għal Partikoli Kkargati u Newtrali), it-8 ta' Diċembru 1989.

 Referenzi 

Kategorija:Fiżiċi Ġermaniżi
Kategorija:Premju Nobel għall-Fiżika
Kategorija:Twieldu fl-1913
Kategorija:Mietu fl-1993